b'\n_START_ARTICLE_\nBat\n_START_SECTION_\nBaseballbat\n_START_PARAGRAPH_\nI baseball er battet det redskab, som batteren benytter til at sende bolden i spil, n\xc3\xa5r pitcheren kaster den til ham. If\xc3\xb8lge de officielle Major League Baseball-regler m\xc3\xa5 et bat ikke v\xc3\xa6re mere end 70 mm i omkreds p\xc3\xa5 det tykkeste sted og ikke mere end 1,067 m langt. Nu til dags vejer et tr\xc3\xa6bat typisk ikke mere end et kilogram, omend man tidligere har benyttet v\xc3\xa6sentligt tungere udgaver._NEWLINE_Enden p\xc3\xa5 et baseballbat er det tykkeste sted. Afh\xc3\xa6ngig af battets konstruktion er der et sted, hvor det giver bedst resultat at ramme bolden. Dette omr\xc3\xa5de kaldes for the sweet spot. Battets h\xc3\xa5ndtag er betydeligt tyndere end enden for at skabe st\xc3\xb8rre elasticitet under kollisionen mellem bat og bold. H\xc3\xa5ndtaget kan eventuelt v\xc3\xa6re beviklet med stof eller gummi, for at man bedre kan holde fast. Helt ude for enden af battet er det placeret en knop, s\xc3\xa5 man ikke s\xc3\xa5 nemt taber battet efter et sving._NEWLINE_Det er if\xc3\xb8lge de officielle regler forbudt at modificere det indre af battet, fx ved at bore i det eller putte kork i midten. Det er tilladt at sm\xc3\xb8re harpiks p\xc3\xa5 h\xc3\xa5ndtaget for at kunne hold bedre fast, men h\xc3\xb8jst 18 inches fra knoppen._NEWLINE_I Major League Baseball er det kun tilladt at bruge bats af tr\xc3\xa6. I ungdomsr\xc3\xa6kker er det tilladt at bruge aluminiumbats eller bats fremstillet af composite materialer. Disse har den fordel, at de ikke g\xc3\xa5r s\xc3\xa5 nemt i stykker, og desuden er battets sweet spot v\xc3\xa6sentligt st\xc3\xb8rre._NEWLINE_De fleste tr\xc3\xa6bat er lavet af ask. Andre ofte benyttede sorter er ahorn, hickory og bambus. Ahornbat er i fremmarch pga. tr\xc3\xa6ets h\xc3\xa5rdhed, lette v\xc3\xa6gt og holdbarhed, og Barry Bonds har haft stor succes med netop denne tr\xc3\xa6sort._NEWLINE_Historisk er baseballbat blevet b\xc3\xa5de lettere og tyndere gennem tiden, hvilket har f\xc3\xb8rt til en drastisk \xc3\xb8gning i antallet af br\xc3\xa6kkede bat pr. kamp.'